У току Народноослободилачког рата погинула су и два Стевина рођена брата — старији Шимун и млађи Никола. Шимун Филиповић (1911—1941) стрељан је октобра 1941. године, заједно са више од 2.700 грађана Крагујевца, приликом масовних стрељања у овом граду. Непосредно пред стрељање, Немци су позивали ухапшене припаднике националности њихових савезника, да се јаве како би били издвојени. Иако је по националности био Хрват, што га је могло спасти, Шимун је одлучио да остане са осталим Крагујевчанима и подели заједничку судбину. Никола Филиповић (1918—1943) је у лето 1941. године постао борац Крагујевачког партизанског одреда, с којим се након Прве офанзиве повукао у Босну, где се касније борио у пролетерским бригадама. Погинуо је маја 1943. године на Зеленгори током Пете непријатељске офанзиве.